b'\n_START_ARTICLE_\nMaanselk\xc3\xa4 (kyl\xc3\xa4)\n_START_PARAGRAPH_\nMaanselk\xc3\xa4 on kyl\xc3\xa4 ja rautatieasema Joensuun\xe2\x80\x93Kontiom\xc3\xa4en rautatien varrella Sotkamon ja Valtimon rajalla, Maansel\xc3\xa4n vedenjakaja-alueella. Osa kyl\xc3\xa4st\xc3\xa4 ja taloista sijaitsee Valtimon ja osa Sotkamon puolella._NEWLINE_Varsinainen kyl\xc3\xa4 sijaitsee korkealla vaaralla. Joensuu\xe2\x80\x93Kontiom\xc3\xa4ki-rata kulkee kyl\xc3\xa4n it\xc3\xa4puolitse. Maansel\xc3\xa4n rautatieasema sijaitsee noin kaksi ja puoli kilometri\xc3\xa4 kyl\xc3\xa4n it\xc3\xa4puolella, henkil\xc3\xb6liikenne Nurmeksen Ja Kontiom\xc3\xa4en v\xc3\xa4lisell\xc3\xa4 rataosalla lopetettiin 1993. Kyl\xc3\xa4n l\xc3\xa4pi kulkee Kajaanintie eli valtatie 6. Kyl\xc3\xa4 on ollut tunnettu kautta aikojen majataloistaan, ja perinteit\xc3\xa4 jatkaa Maansel\xc3\xa4n Etappi -majatalo. Kyl\xc3\xa4ll\xc3\xa4 on my\xc3\xb6s Seurantalo.\n_START_SECTION_\nLuonto\n_START_PARAGRAPH_\nMaansel\xc3\xa4n ymp\xc3\xa4rill\xc3\xa4 on laajat er\xc3\xa4maat, jotka ovat valtion omistuksessa. Kyl\xc3\xa4n l\xc3\xa4nsipuolella on Loukkukorpi, jossa sijaitsevalta Loukkukorven mets\xc3\xa4k\xc3\xa4mp\xc3\xa4lt\xc3\xa4 k\xc3\xa4sin on ennen tehty suurella mets\xc3\xa4ty\xc3\xb6miesjoukolla laajoja savottoja valtion metsiss\xc3\xa4. Tunnettu UKK-retkeilyreitti Vuokatti\xe2\x80\x93Koli kulkee kyl\xc3\xa4n l\xc3\xa4pi. Se seurailee entisi\xc3\xa4 veronkantaja Simo Hurtan ratsupolkuja._NEWLINE_Alueen luoteispuolella on korkeita vaaroja, kuten valtatien 6 l\xc3\xa4nsipuolella 307 metri\xc3\xa4 korkea laaja Lappavaara ja noin kymmenen kilometri\xc3\xa4 luoteeseen sijaitseva 368 metri\xc3\xa4 korkea Naulavaara._NEWLINE_El\xc3\xa4imist\xc3\xa4 alueella tavataan mm. susia pysyv\xc3\xa4sti. Joitakin niist\xc3\xa4 on tutkimusseurantaa varten pannoitettu. Talvisin sudet liikkuvat alueella laumana. Kotkalla on my\xc3\xb6s reviirins\xc3\xa4 alueella.\n_START_SECTION_\nKallioj\xc3\xa4rvi\n_START_PARAGRAPH_\nMaansel\xc3\xa4n l\xc3\xa4hell\xc3\xa4 sijaitsee nelj\xc3\xa4n kilometrin pituinen kapea Kallioj\xc3\xa4rvi. J\xc3\xa4rvi on yksi harvoista bifurkaatioj\xc3\xa4rvist\xc3\xa4, jonka vedet laskevat j\xc3\xa4rven pohjoisp\xc3\xa4\xc3\xa4st\xc3\xa4 Oulujoen vesist\xc3\xb6\xc3\xb6n ja etel\xc3\xa4p\xc3\xa4\xc3\xa4ss\xc3\xa4 Valtimon puolelle Alasenj\xc3\xa4rven kautta Vuoksen vesist\xc3\xb6n Kokkojokeen.  L\xc3\xa4nnenpuolella j\xc3\xa4rveen rajautuu jyrkk\xc3\xa4rinteinen Rommakkovaara ja sen rinteill\xc3\xa4 on Kallioj\xc3\xa4rven aarnialue, vanhojen metsien suojelualue, jossa kasvaa vanhoja aarnim\xc3\xa4ntyj\xc3\xa4.\n_START_SECTION_\nHistoria\n_START_PARAGRAPH_\nMaansel\xc3\xa4ss\xc3\xa4 on kulkenut aikoinaan Ruotsin ja Ven\xc3\xa4j\xc3\xa4n alueiden raja. Merkkin\xc3\xa4 entisist\xc3\xa4 rajoista Maansel\xc3\xa4n asemalla on T\xc3\xa4yssin\xc3\xa4n rauhan rajakivi vuodelta 1595. Kiveen on hakattu Ruotsin kruunut ja kreikkalaisristi. Lis\xc3\xa4ksi siin\xc3\xa4 on rajan my\xc3\xb6hemmin tarkastaneiden rajank\xc3\xa4vij\xc3\xb6iden nimikirjainhakkaukset. Maansel\xc3\xa4lle rakennettiin vuonna 1650 Maansel\xc3\xa4n kyl\xc3\xa4 majapaikaksi pitk\xc3\xa4lle asumattomalle v\xc3\xa4lille Sotkamoon ment\xc3\xa4ess\xc3\xa4. Kyl\xc3\xa4 onkin tunnettu majatalon paikkana monta vuosisataa. Veronkantaja Simo Hurtan k\xc3\xa4ytt\xc3\xa4m\xc3\xa4 ratsupolku kulkee my\xc3\xb6s alueen l\xc3\xa4pi. Valtimon puolella sijaitsee tunnettu Aholan vanha talo 1800-luvulta.'